สังคมข่าวหุ้นคาเฟอีน
******ยังคงต้องติดตามเรื่องของ IFEC ว่าจะประชุมวิสามัญเพื่อเลือกตั้งกรรมการในส่วนที่ขาดอยู่วันไหนกันแน่ และ “หมอวิชัย” จะเดินเกมอย่างไร รวมถึง “เสี่ยทวิช” ด้วย ส่วนตัวละครที่น่าสนใจอีกคน คือ เสี่ย “ศิริวัฒน์แซนด์วิช” ในฐานะนักลงทุนรายย่อย และเข้าไปติดกับดักหุ้น IFEC ค้างเติ่งอยู่บนดอย จะทำอะไรได้บ้าง เพราะท่าทางคุณหมอไม่ยอมถอยง่ายๆ
27 ม.ค. 2560

*ยังคงต้องติดตามเรื่องของ  IFEC ว่าจะประชุมวิสามัญเพื่อเลือกตั้งกรรมการในส่วนที่ขาดอยู่วันไหนกันแน่ และ “หมอวิชัย” จะเดินเกมอย่างไร รวมถึง “เสี่ยทวิช” ด้วย ส่วนตัวละครที่น่าสนใจอีกคน คือ เสี่ย “ศิริวัฒน์แซนด์วิช” ในฐานะนักลงทุนรายย่อย และเข้าไปติดกับดักหุ้น IFEC ค้างเติ่งอยู่บนดอย จะทำอะไรได้บ้าง เพราะท่าทางคุณหมอไม่ยอมถอยง่ายๆ
*หุ้นในกลุ่มธนาคารพาณิชย์แจ้งผลประกอบการปี 2559 ออกมาครบ 11 แห่ง กำไรสุทธิรวมกัน 1.99 แสนล้านบาท ส่วนหุ้นปูนใหญ่ หรือ SCC มีกำไรสุทธิ 5.60 หมื่นล้านบาท ขณะที่วานนี้ พี่เทพ หรือ PTTEP ก็แจ้งผลประกอบการออกมา มีกำไร 1.28 หมื่นล้านบาท หากรวมหุ้นธนาคารแล้ว บิ๊กแคปอีก 2 ตัว ก็มีกำไรรวมกันแล้วก็เกือบๆ 2.70 แสนล้านบาทแล้ว ขณะที่ก่อนหน้านี้ นักวิเคราะห์หลายโบรกฯ คาดว่า กำไร บจ.ปีนี้จะอยู่ประมาณ 7.5–8.0 แสนล้านบาท เติบโต 20-25% นี่หาก ปตท. PTT ออกมาสวยงามอีก ก็น่าจะช่วยดันกำไรปี 59 ได้สนั่นทุ่ง
*เป็นมือปืนรับจ้าง ผ่านการทำงานมาหลายธนาคาร ล่าสุด “สยาม ประสิทธิศิริกุล” ก็ได้รับประธานคณะเจ้าหน้าที่ด้านลูกค้าธุรกิจ SME ของแบงก์กรุงศรีฯ หรือ BAY หลังจากเขจ้ามาร่วมงานตั้งแต่ปี 2554
*คืนก่อนหน้านี้ ดัชนีดาวโจนส์ทำสถิติปิดสูงสุด และยืนเหนือ 20,000 จุด ส่วนราคาน้ำมันดิบ ก็วิ่งขึ้นอีก ทำเอาหุ้นคึกคักทั่วเอเชีย รวมถึงของไทยก็วิ่งขึ้นไปด้วย ในช่วงเช้าดัชนีขึ้นไปแตะ 1,600 จุด แต่ยืนไม่ได้ ขณะที่นักวิเคราะห์บางส่วนมองว่า จะเข้าเขตซื้อมากเกินไป และดัชนีก็ขึ้นมาแล้ว 3% ทั้งที่เพิ่งจะผ่านไปเพียง 17 วัน (ทำการ) เท่านั้น  วอลุ่มหรือมูลค่าการซื้อขายก็ยังหนาแน่นอีก สวนเทศกาลตรุษจีนที่มักจะเหงาๆ ซึมๆ
*หุ้น ITD อิตาเลียนไทยฯ ของ “เสี่ยเปรมชัย” สภาพคล่องดูหายไปเยอะ วอลุ่มเทรดต่อวันเหลือแค่หลักไม่กี่สิบล้านบาท ต่างจากหุ้นรับเหมาอื่นๆ เช่น CK, UNIQ และ SREC แต่ก็อย่างว่าแหล่ะ งานในมือมีเป็นหลัก 2-3 แสนล้านบาท แต่ 2 ปีหลังมานี้ ไม่มีกำไรเลย ก็ไม่แน่ใจว่าเป็นองค์กรที่ไม่แสวงหากำไรหรือไม่
*หุ้น AOT วิ่งคึกคักผ่าน 400 บาท ขึ้นมาได้ รับการประชุมผู้ถือหุ้นในวันศุกร์ที่ 27 ม.ค.ฯ วาระสำคัญก็คือเรื่องการแตกพาร์ ที่จะทำให้หุ้นมีสภาพคล่องมากขึ้น และราคาหุ้นก็ดูไปแพง ส่วนจำนวนผู้โดยสารผ่านสนามบิน 6 แห่ง ในช่วงนี้เทศกาลตรุษจีน ก็มากเป็นพิเศษ ล่าสุด ข่าวว่าสนามบินเชียงใหม่ มีเที่ยวบินพิเศษ บินตรงมาจากประเทศจีนเพิ่มมากกว่า 50 เที่ยวบินแล้ว
*MBKET แจ้งผลประกอบการปี 2559 ออกมา กำไรปรับลงนิดหน่อย จากค่านายหน้าหลักทรัพย์ที่ลดลง แต่ในปี 2560 “เสี่ยมนตรี” ยืนยันว่า ตัวเลขต่างๆ จะออกมาดีกว่าปีก่อนหน้า และยังคงรักษาตำแหน่งแชร์อันดับ 1 ในด้านนายหน้าซื้อขายหลักทรัพย์ไว้ได้ ชิล ชิล…..
*ดร.ก้องเกียรติ ออกมาพูดเรื่องตลาดตราสารหนี้ว่า ปีนี้ยังเติบโตได้ ส่วนปัญหาตั๋วบี/อี ก็ไม่น่าจะกระทบกับภาพรวม ส่วนอันเดอร์ไรเตอร์ต่างๆ เขาก็มีการพิจารณาเกี่ยวกับเรื่องของหุ้นกู้ และตั๋วบี/อีมาอย่างดี พิถีพิถัน
*กรุงไทย หรือ KTB หลังมีการประชุมกับนักวิเคราะห์หลักทรัพย์ ก็พบว่า โบรกฯ หลายๆ แห่งปรับราคาเป้าหมายขึ้นมา ราคาต่ำสุดอยู่ประมาณ 21.50 บาท และสูงสุด 22.00 บาท และเกือบทั้งหมดจะแนะนำ “ซื้อ” ส่วนแนวโน้มกำไรปีนี้ยังเติบโต รวมถึงสินเชื่อที่จะขยายตัวได้ และที่สำคัญคือ อัตราผลตอบแทนเงินปันผลยังอยู่ที่ประมาณ 4.5%